Nog Bokke op pad oorsee?Piet van Zyl – nou ook op pad (Foto: GB Jordaan) Dit gaan een van die Rassie Erasmus se grootste hoofpyne wees: om te keer dat al hoe meer Suid-Afrikaanse spelers in die buiteland gaan speel. Dis niks nuuts nie en ŉ geveg wat Erasmus nie kan wen nie, want hoe gaan hy enige speler keer om miljoene in die buiteland te gaan verdien as hy nie in sy eie land raakgesien word nie? Erasmus is vroeg Sondagoggend begroet met die nuus dat die Bulls se Springbokskrumskakel Piet van Zyl op pad is na London Irish. Ja, Van Zyl het onlangs sy “uittrede” aangekondig en toe gesê dat hy op die familieplaas in Vrede sal boer. Op 28-jarige ouderdom? Baie kenners sê hy is by Bulls te na gekom, dat hy baie meer moes gespeel het en dat sy vaardighede nie reg benut is nie. Nou is hy op pad na London Irish, wie se direkteur van rugby Brendan Venter is. Asof dit nie genoeg is nie, het die Engelse rugbykoerant, The Rugby Paper, berig dat die Lions se Springbokflank Jaco Kriel hom in 2019 by sy afrigter Johan Ackermann in Gloucester gaan aansluit. Ek het ŉ vermoede dat dit vroeër sal wees, straks ná volgende jaar se Superreeks as daar met die Lions ooreengekom kan word. Kriel, wat van ŉ besering herstel, speel in Japan, maar die deur kan vir hom by Gloucester oopgaan omdat die Walliese flank Ross Moriarty voortaan vir die Newport Dragons gaan speel. Kriel staan in Suid-Afrika agter in die ry, veral omdat daar bespiegel word dat Erasmus vir Duane Vermeulen na Suid-Afrika wil teruglok. Vermeulen sal straks flank toe skuif as Warren Whiteley as Bok-agtsteman behou word, met Francois Louw, Siya Kolisi en Pieter-Steph du Toit in die binnebaan. Onthou ook dat Uzair Cassiem en Oupa Mohoje in die Bok-toerspan na Europa was. Hoe gaan jy Kriel en Van Zyl (en die hordes ander spelers) in Suid-Afrika hou as hulle nie hier die nodige erkenning kry nie?